Man tydens huisroof in rug geskiet | Maroela Media
'n Man is Vrydagaand in 'n ernstige toestand na 'n hospitaal gehaas nadat hy tydens 'n huisrooftog in Krugersdorp in die rug geskiet is.
Die voorval het omstreeks 21:40 by 'n huis in Mindalore gebeur.
Kapt. Appel Ernst, woordvoerder van die polisie, het gesê 'n 64-jarige man en 57-jarige vrou was in die woonkamer toe hulle deur 'n gewapende rower gekonfronteer is. Die rower se vier makkers het kort daarna by hom aangesluit.
"Die eerste rower het 'n vuurwapen op die egpaar gerig en die vrou vasgebind. Die ander vier rowers, gewapen met 'n breekyster en 'n piksteel, het die man glo deur die verskillende vertrekke van die huis geneem om waardevolle items bymekaar te maak," het Ernst gesê.
Die man is daarna ook in die woonkamer vasgebind.
In hierdie oomblik het die egpaar se huurder, 'n 48-jarige man, die huis binnegekom en 'n struweling het tussen hom en die rowers ontstaan. "Die huurder is in sy rug geskiet en die vrou is met die piksteel op haar rug aangerand."
Shawn Herbst, woordvoerder van Netcare 911, het gesê paramedici is na die huis ontbied waar hulle 'n man met twee skietwonde in sy rug aangetref het. Hy was in 'n ernstige toestand. Paramedici het die man op die toneel behandel voordat hy na 'n hospitaal geneem is.
Ernst het gesê die voorval word deur die Wesrand-trio-taakspan ondersoek. Enigiemand met meer inligting word versoek om dit by Stop Misdaad by 0860 010 111 aan te meld. Inligting kan anoniem deurgegee word.
Asof Krugersdorp nie reeds rof genoeg is nie.
Vra die ANCom die skuldiges te help vastrek – dis hulle ondersteuners en lede wat so plunder, verkrag en vermoor. Feite!
My hart breek vir ons mense!!! Tydens ons huisroof 4 jaar gelede, was daar ook 5. Die een met die pik het ons voordeur met een slag oopgekap. Dit was nie 30 sekondes nie, toe is al 5 in die huis………
Ek voel so jammer vir julle wat gebeur het. Verlede week Donderdag was dit ons beurt. Hulle was vyf. Ons Sukkel nog om van die trauma te herstel.
Kriminele het die oorhand.
Hulle doen wat hulle wil, waar hulle wil, wanneer hulle wil, met wie hulle wil.
Suid-Afrika het nie 'n regering wat misdaad wil vasvat nie – hulle kyk eerder anderpad want as hulle dit nie sien en hoor nie, dan het dit mos nie gebeur nie. . . .